**V Košiciach 14. 2. 2020**

**Zhodnotenie roku 2019 vo Východoslovenskej galérii**

***Východoslovenská galéria má za sebou ďalší úspešný rok, čo dokazujú aj jednotlivé výsledky. Návštevníkom sa podarilo ponúknuť kvalitné výstavné projekty, rôznorodé sprievodné programy, vydali sa hodnotné publikácie a pokračovalo sa v úspešných spoluprácach. Zbierkový fond sa opäť rozšíril o nové akvizície.***

**Nárast návštevnosti**

Už v roku 2018 Východoslovenská galéria zaznamenala výraznejší nárast návštevnosti, oproti roku 2017, kedy galériu navštívilo 28 454 ľudí, v roku 2018 tak urobilo 32 650 návštevníkov. V roku 2019 sa Východoslovenskej galérii podarilo v tomto trende pokračovať, návštevnosť sa zvýšila oproti roku 2018 o 8,7%, bolo zaznamenaných 35 501 návštevníkov.

**Veľké výstavné projekty**

V roku 2019 Východoslovenská galéria pripravila 16 výstav (v roku 2018 to bolo 18 výstav). Medzi výstavami dominovali štyri významné projekty.

Výstava *Zachránené – Zreštaurované diela VSG poškodené požiarom*, ktorá prezentovala diela z prvej fázy projektu reštaurovania (2017- 2018). Vystavených bolo 23 diel, ktoré boli poškodené v roku 1985 pri výbuchu plynu a neboli doteraz zreštaurované. Tento súbor tvoril najstaršie a najvýznamnejšie práce spomedzi požiarom poškodených diel, ktoré patria do nosných kolekcií zbierky Východoslovenskej galérie: umenie 19. storočia a košická moderna. Reštaurovanie diel podporil Fond na podporu umenia a Výstavu podporil Fond na podporu umenia a Košický samosprávny kraj.

trvanie výstavy: 17. 4. – 1. 9. 2019

reštaurátorka: Ludmila Zozuľákovákurátori: Katarína Nádaská, Miroslav Kleban

Východoslovenská galéria, Alžbetina 22

*František Foltýn (1891–1976) – Od košickej moderny k parížskej abstrakcii***,** výstavný projekt, ktorý vznikol v spolupráci s Moravskou galériou v Brne a prezentoval rozsiahlu retrospektívu od začiatku tvorby Františka Foltýna až po jeho vrcholné obdobie. Ako doplnenie kontextu výstavy pripravila súbežne Východoslovenská galéria výstavu Košická moderna – Človek a mesto / sociálno-kritická vlna. K výstave vyšiel rovnomenný katalóg mapujúci život a tvorbu významného českého maliara Františka Foltýna. Výstavu podporil Fond na podporu umenia.

trvanie: 27. 6. 2019 - 20. 10. 2019  
kurátor: Petr Ingerle, Ondřej Chrobák

Východoslovenská galéria, Hlavná 27

*Umenie Podkarpatskej Rusi 1919 - 1938 / Československá stopa*, výpravná historická výstava so zameraním na umeleckú produkciu krátkej periódy dvadsiatich rokov, kedy bolo územie Podkarpatskej Rusi súčasťou nového štátneho útvaru Čechov a Slovákov. Výstave predchádzala vedecko-výskumná a bádateľská práca, ktorá sa zameriavala na dejiny medzivojnového obdobia v konfrontácii s košickou a európskou modernou. Výstava zároveň reagovala na sté výročie pripojenia územia Podkarpatskej Rusi k Československu, ktoré sme si pripomenuli v roku 2019. Predmetná téma so silným edukačným potenciálom a populárno-náučným štýlom predstavila verejnosti doposiaľ málo, resp. vôbec neprezentované umenie v širších, nadregionálnych súvislostiach. Výstava bola realizovaná s finančnou podporou Fondu na podporu národnostných menšín Kult Minor, Visit Košice a Ministerstva dopravy a výstavby SR.

trvanie výstavy: 3. 10. 2019 – 23. 2. 2020  
kurátor: Miroslav Kleban

Východoslovenská galéria, Alžbetina 22

*Milota Havránková – TORZO/ Laboratórium večných návratov*, výstava predstavila publiku kľúčové okruhy tvorby tejto významnej fotografky, pedagogičky a multimediálnej umelkyne, rodáčky z Košíc, od 60. rokov minulého storočia až po súčasnosť. Jej tvorba je príznačná nielen pestrosťou technologických, a myšlienkových prístupov, ale aj širokým záberom umeleckých disciplín, počnúc dizajnom, cez monumentálnu a inscenovanú fotografiu až k experimentálnemu filmu. Diela vizuálnej umelkyne efektne vynikli vďaka architektúre Richarda Loskota.

trvanie výstavy: 1. 11. 2019 – 2. 2. 2020  
kurátorka: Anna Vartecká  
architekt výstavy: Richard Loskot   
Východoslovenská galéria, Hlavná 27

**Viac kultúrnospoločenských podujatí**

V roku 2019 Východoslovenská galéria zorganizovala 55 kultúrnospoločenských podujatí, čo je nárast oproti minulému roku o 77,4% (v roku 2018 to bolo 31 podujatí). Základným faktorom pri organizovaní komentovaných prehliadok a odborných prednášok je vždy uprednostňovanie kvality nad kvantitou. Sprievodné programy k výstavám sú starostlivo vyberané, aby ponúkli návštevníkom rôznorodý obsah dopĺňajúci výstavný program.

Pri vzdelávacích programoch bol zaznamenaný pokles o 11,2%, čo spôsobil nižší záujem zo strany škôl o náučno-vzdelávací program pre žiakov vo Východoslovenskej galérii. (počet výchovnovzdelávacích aktivít v roku 2019 bol 143, v roku 2018 to bolo 161).

**7 nových prírastkov do zbierky**

Akvizičná stratégia Východoslovenskej galérie sa od roku 2015 sústredila na systematické dopĺňanie jednotlivých tematických a chronologických okruhov (umenie 19. storočia / prelom storočí 1890 – 1918, Košická moderna, umenie po roku 1945 a súčasné umenie). Akvizície diel boli v niektorých prípadoch prepojené s výstavnou dramaturgiou. V roku 2019 sa zbierkový fond Východoslovenskej galérie podarilo rozšíriť o sedem diel v hodnote 22 000€. V roku 2018 to bolo 18 diel v hodnote 28 540€. Šesť z nich bude predstavených na výstave 7140+ Nové akvizície VSG 2015-2020.

Akvizície 2019:

František Klimkovič, Rodinný portrét, 1860 – 1870, olej, plátno, cena 4 000 €, kúpu diela podporil Košický samosprávny kraj

Vojtech Erdélyi, Pútnici, 1930, tuš, papier, cena 900 €, kúpu diela podporil Košický samosprávny kraj

Juraj Bartusz, Agresia, 1978, sadra, drevo, cena 5 000 €, kúpu diela podporil Košický samosprávny kraj

Pavla Sceranková, Kolízia galaxií II, 2015, kinetická kovová konštrukcia, porcelán, cena: 5 100 €, kúpu diela podporil Košický samosprávny kraj

Michal Machciník, Reliéfy pre Latoura, 1 – 12, 2018, cena 4 000 €, kúpu diela podporil Košický samosprávny kraj a Fond na podporu umenia

Ján Zelinka, Rekviem pre hada, 2014, uhynutý had zaliaty v olove, cena 6 000€ kúpu diela podporil Fond na podporu umenia

Ján Zelinka, Záznam z formovania Rekviem pre hada, 2014, sadra na sadrokartóne, cena 1 000 €, dar

**Publikačná činnosť**

Tak ako v roku 2018 aj v roku 2019 Východoslovenská galéria vydala štyri publikácie, okrem nich vyšli aj dva pracovné zošity – detskí sprievodcovia k výstavám.

Publikácie:

***František Veselý - Predvídanie o krajine***

**P**rvá monografia Františka Veselého, ktorá mapuje jeho život a dielo. Textová časť je zameraná na jeho život a umelecko-historickú analýzu tvorby. Dvojjazyčná (sk/en) monografia je založená predovšetkým na bohatom vizuálnom materiáli jeho reprodukovaných diel z rokov 1968 – 1994. Tlač publikácie z verejných zdrojov podporil Fond na podporu umenia a mesto Stropkov. Autori: Miroslav Kleban a Marko Vateha, rok vydania 2019.

*Zborník Po Moderne*

Zborník prednášok k výstave Metropola východu 1945 – 1989, ktorá prebiehala od 20. 12. 2017 – 19. 5. 2018. Publikácia je vyústením rozsiahleho projektu, ktorého cieľom bolo cez výstavu a prednášky zmapovať vývoj výtvarného umenia Košíc po druhej svetovej vojne až po pád komunizmu. Publikáciu z verejných zdrojov podporil Fond na podporu umenia. Zostavili Peter Tajkov, Dorota Kenderová, texty Vladimír Beskid, Vladimíra Büngerová, Nina Gažovičová, Miroslav Kleban, Ján Kovačič, Alena Kubová-Gauché, Alexandra Kusá a Peter Tajkov, rok vydania 2019. Publikáciu z verejných zdrojov podporil Fond na podporu umenia.

### ***František Foltýn (1891-1976) - Od košickej moderny k parížskej abstrakcii***

Katalóg k rovnomennej výstave mapujúci život a tvorbu významného českého maliara Františka Foltýna. Autor katalógu a textov Petr Ingerle, rok vydania: 2019

*Umenie Podkarpatskej Rusi 1919-1938 - Československá stopa*

Rovnomenný trojjazyčný (slovensko-anglicko-ukrajinský) katalóg k výstave Umenie Podkarpatskej Rusi 1919-1938 - Československá stopa, ktorý mapuje zlatý vek architektúry a umenia ale i historické súvislosti oblasti Podkarpatskej Rusi v rámci Československa. Autor katalógu Miroslav Kleban, autori textov Lina Degtyaryova a Oleg Olashyn, Ondrej Ficeri a Miroslav Kleban, rok vydania 2019

Detské pracovné zošity:

### ***Späť na stene* k výstave Zachránené – Zreštaurované diela VSG poškodené požiarom a *Stratená Zem* k výstave Umenie Podkarpatskej Rusi 1919-1938 – Československá stopa.**

**Nová webstránka**

Pre lepšiu orientáciu pre internetových používateľov Východoslovenská galéria v máji 2019 spustila novú webovú stránku. Cieľom bolo vytvorenie rozhrania, ktoré bude jednoduché a zrozumiteľnejšie pre používateľa.

**Revitalizácia knižnice**

Vďaka Košickému samosprávnemu kraju, ktorý podporil projekt revitalizácie knižnice VSG cez dotačný program Terra Incognita v roku 2019 vybavená kvalitnou umenovednou literatúrou a vyhovujúcim mobiliárom poskytne čitateľom služby na vysokej úrovni. Východoslovenská galéria slávnostne otvorí knižnicu 26. 2. 2020 o 17:00 na Hlavnej 27. Podujatie sa koná pod záštitou predsedu Košického samosprávneho kraja, Rastislava Trnku.

**Cena Oskára Čepana 2019 vo Východoslovenskej galérii**

Prestížne ocenenie pre mladého vizuálneho umelca do 40 rokov, ktoré realizuje od roku 2001 Nadácia – Centrum súčasného umenia v spolupráci s platformou pre podporu umenia collective, Residency Unlimited, Trust for Mutual Understanding a s finančnou podporou Fondu na podporu umenia zavítalo do metropoly východu a Východoslovenská galéria sa stala spoluusporiadateľom výstavy piatich finalistov s názvom Ekológia túžby. Počas trvania výstavy (9. 11. 2019 - 1. 3. 2020) sa uskutočnilo aj slávnostné odovzdanie ceny 29. 11. 2019, laureátom COČ 2019 sa stal Erik Sikora.

**Úspešná spolupráca s Bábkovým divadlom v Košiciach**

V roku 2019 Bábkové divadlo v Košiciach oslavovalo 60. rokov od svojho založenia a Východoslovenská galéria svojimi vzdelávacími programami podporila program osláv jubilea. Ideou vzájomnej spolupráce kultúrnych inštitúcii je prepájať formy umenia a poskytnúť širší obzor aktivít návštevníkom Východoslovenskej galérie a divákom Bábkového divadla v Košiciach.

28. 4. 2019 sa konal špeciálny Kreatívny labyrint – program pre rodiny s deťmi, ktorý bol súčasťou osláv 60. rokov od založenia Bábkového divadla v Košiciach. Diváci Podmorskej rozprávky sa mohli bezplatne zúčastniť workshopu vo Východoslovenskej galérii.

7. 6. 2019 sa Kreatívny labyrint stal súčasťou festivalu Virvar, od 11:00 do 14:00 si v átriu Bábkového divadla v Košiciach mohli deti vyrobiť papierové bábky pod vedením galerijných pedagogičiek.

14. 11. 2019 a 21. 11. 2019 sa uskutočnili špeciálne experimentálne workshopy venované snovej komédii Tri noci, Východoslovenská galéria sa stala partnerom projektu prepájajúceho viaceré druhy umenia cez rôzne kultúrne inštitúcie, pridala sa k Bábkovému divadlu v Košiciach a divadlu Thália, ktoré spoločne pripravili v roku 2019 umelecký projekt nazvaný „Tradičnosť substrátu v medzikulturálnej tvorbe“. Tento projekt bol finančne podporený v rámci programu Terra Incognita realizovaný Košickým samosprávnym krajom.